સાબરમતી નવી જેલમાંથી લગભગ 25 ફૂટ લાંબી દીવાલ કૂદીને નાસી છૂટવામાં સફળ રહેનાર આરોપી વિરુદ્ધ જેલરે રાણીપ પોલીસ સ્ટેશનમાં ફરિયાદ નોંધાવી છે. જ્યારે આ સમગ્ર મામલે તપાસ ક્રાઇમ બ્રાન્ચને સોંપાઇ છે. સાબરમતી જેલ હંમેશા વિવાદોનું કેન્દ્ર રહી છે, ત્યાં જ કેદી જેલની દીવાલ કૂદીને નાસી છૂટતાં જેલ સત્તાધીશો સામે સવાલો ઉભા થઇ રહ્યાં છે. સુત્રો પાસેથી મળેલી માહિતી અનુસાર આરોપીએ જેલની દીવાલ પર લગાવાયેલી ફેસિંગમાં કરંટ છે કે નહીં તે ચેક કર્યું હતું. ફેસિંગમાં કરંટ ન લાગતા આરોપી દીવાલ કૂદીને નાસી છૂટ્યો હતો.